Ettepanek: NÕUKOGU OTSUS Euroopa Majandusühenduse ja Islandi Vabariigi vahelise lepingu lisaprotokolli (millega võetakse arvesse Horvaatia Vabariigi ühinemist Euroopa Liiduga) Euroopa Liidu ja selle liikmesriikide nimel allakirjutamise ning ajutise kohaldamise kohta /* COM/2014/088 final - 2014/0045 (NLE) */





SELETUSKIRI Euroopa Majandusühenduse ja Islandi Vabariigi vahelisele lepingule (edaspidi „leping”) kirjutati alla 22. juulil 1972 ja see jõustus 1. aprillil 1973. Lisatud ettepanekuga luuakse õiguslik vahend Euroopa Majandusühenduse ja Islandi Vabariigi vahelise lepingu lisaprotokolli (millega võetakse arvesse Horvaatia Vabariigi ühinemist Euroopa Liiduga) (edaspidi „lisaprotokoll”) allakirjutamiseks ja ajutiseks kohaldamiseks. Vastavalt Horvaatia Vabariigi ühinemisaktile ühineb Horvaatia rahvusvaheliste lepingutega, mille Euroopa Liit ja selle liikmesriigid on alla kirjutanud või sõlminud, asjaomastele lepingutele lisatavate protokollide kaudu. 24. septembril 2012[1] volitas nõukogu komisjoni alustama läbirääkimisi asjaomaste kolmandate riikidega, et sõlmida kõnealused protokollid. Läbirääkimised Islandiga toimusid Euroopa Majanduspiirkonna lepingu kohandamiseks aastateks 2009–2014 (pidades silmas Horvaatia ühinemist Euroopa Liiduga) peetud läbirääkimiste raames ja lõppesid edukalt lisaprotokolli parafeerimisega. Ettepaneku kohase lisaprotokolliga tehakse Horvaatia Vabariigist lepingu osaline ja kohustatakse Euroopa Liitu looma lepingu autentse versiooni ELi uues ametlikus keeles. Lisaprotokollis on Islandi jaoks ette nähtud ka täiendavad kalakaubandusega seotud soodustused, võttes arvesse Horvaatia ühinemist Euroopa Majanduspiirkonnaga. Kuni protokolli ametlikuks sõlmimiseks ja jõustumiseks vajalike menetluste lõpuleviimiseni tuleks hakata protokolli ajutiselt kohaldama alates lepinguosalistelt viimase vastavasisulise teate saabumisele järgneva kolmanda kuu esimesest päevast. Komisjon leiab, et läbirääkimiste tulemused on rahuldavad, ning palub nõukogul vastu võtta otsus lisaprotokolli allakirjutamise ja ajutise kohaldamise kohta. 2014/0045 (NLE) Ettepanek: NÕUKOGU OTSUS Euroopa Majandusühenduse ja Islandi Vabariigi vahelise lepingu lisaprotokolli (millega võetakse arvesse Horvaatia Vabariigi ühinemist Euroopa Liiduga) Euroopa Liidu ja selle liikmesriikide nimel allakirjutamise ning ajutise kohaldamise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 5 ja artikli 218 lõike 8 teise lõiguga, võttes arvesse Horvaatia Vabariigi ühinemislepingule lisatud ühinemistingimuste akti, eriti selle artikli 6 lõiget 2, võttes arvesse komisjoni ettepanekut[2] ning arvestades järgmist: (1) 24. septembril 2012 volitas nõukogu komisjoni alustama liidu ja selle liikmesriikide ning Horvaatia Vabariigi nimel läbirääkimisi Islandiga, et sõlmida Euroopa Majandusühenduse ja Islandi Vabariigi vahelise lepingu lisaprotokoll, millega võetakse arvesse Horvaatia Vabariigi ühinemist Euroopa Liiduga. (2) Kõnealused läbirääkimised on edukalt lõpule viidud ning lisaprotokoll tuleks Euroopa Liidu ja selle liikmesriikide nimel alla kirjutada, eeldusel et see hiljem sõlmitakse. (3) Lisaprotokolli tuleks ajutiselt kohaldada alates viimase vastavasisulise teate saabumisele järgneva kolmanda kuu esimesest päevast., ON VASTU VÕTNUD KÄESOLEVA OTSUSE: Artikkel 1 Euroopa Liidu ja liikmesriikide nimel kiidetakse heaks Euroopa Majandusühenduse ja Islandi Vabariigi vahelise lepingu lisaprotokolli (millega võetakse arvesse Horvaatia Vabariigi ühinemist Euroopa Liiduga) allakirjutamine, eeldusel et nimetatud lisaprotokoll hiljem sõlmitakse. Lisaprotokolli tekst on lisatud käesolevale otsusele. Artikkel 2 Nõukogu peasekretariaat annab lisaprotokolli allakirjutamise täielikud volitused isiku(te)le, kelle on määranud protokolli üle läbirääkimisi pidav lepinguosaline, eeldusel et protokoll sõlmitakse. Artikkel 3 Eeldusel, et lisaprotokoll hiljem sõlmitakse, tuleks seda kuni jõustumiseni ajutiselt kohaldada alates lisaprotokolli artikli 4 kohase viimase vastavasisulise teate saabumisele järgneva kolmanda kuu esimesest päevast. Brüssel, Nõukogu nimel eesistuja [1] Nõukogu otsus, millega antakse luba alustada läbirääkimisi, et teha lepingutes, mis on alla kirjutatud või sõlmitud kas Euroopa Liidu või Euroopa Liidu ja selle liikmesriikide ning ühe või mitme kolmanda riigi või rahvusvahelise organisatsiooni vahel, kohandusi seoses Horvaatia Vabariigi ühinemisega Euroopa Liiduga (nõukogu dokument 13351/12 LIMITED). [2] ELT C […], […], lk […]. LISA EUROOPA MAJANDUSÜHENDUSE JA ISLANDI VABARIIGI VAHELISE LEPINGU LISAPROTOKOLL, MIS TULENEB HORVAATIA VABARIIGI ÜHINEMISEST EUROOPA LIIDUGA EUROOPA LIIT ja ISLAND, VÕTTES ARVESSE Brüsselis 22. juulil 1972. aastal Euroopa Majandusühenduse ja Islandi Vabariigi vahel alla kirjutatud lepingut, edaspidi „leping”, ning Islandi ja ühenduse vahel kehtivat kala ja kalandustoodetega kauplemise korda, VÕTTES ARVESSE Euroopa Majandusühenduse ja Islandi Vabariigi vahelise lepingu lisaprotokolli, milles käsitletakse ajavahemikul 2009–2014 teatavate kalade ja kalandustoodete liitu importimise suhtes kohaldatavaid erisätteid, VÕTTES ARVESSE Horvaatia Vabariigi ühinemist Euroopa Liiduga, VÕTTES ARVESSE Horvaatia Vabariigi Euroopa Majanduspiirkonnas osalemise lepingut, VÕTTES ARVESSE Islandi ja Horvaatia Vabariigi vahel kehtivat kala ja kalatoodetega kauplemise korda, ON OTSUSTANUD ühisel kokkuleppel kindlaks määrata lepingu kohandused, mis tulenevad Horvaatia Vabariigi ühinemisest Euroopa Liiduga, NING SÕLMIDA JÄRGMISE PROTOKOLLI: ARTIKKEL 1 Leping, selle lisad ja protokollid, mis moodustavad lepingu lahutamatu osa, ning sellele lisatud lõppakt ja deklaratsioonid koostatakse horvaadi keeles ning nende tekst on originaaltekstidega võrdselt autentne. Horvaadikeelse teksti kiidab heaks ühiskomitee. ARTIKKEL 2 1. Käesolevas protokollis on sätestatud erisätted, mida kohaldatakse teatavate Islandilt pärinevate kalade ja kalatoodete importimisel Euroopa Liitu. 2. Käesoleva protokolli artiklis 3 sätestatud tariifikvootide mahud katavad kümnekuulise ajavahemiku Horvaatia ühinemisest ELiga kuni EMP 2009.–2014. aasta finantsmehhanismi kehtivuse lõpuni (1. juulist 2013 kuni 30. aprillini 2014). Kõnealuse ajavahemiku möödudes vaadatakse kvootide mahud läbi, võttes arvesse kõiki asjakohaseid huve. 3. Tariifikvoote hakatakse kohaldama päevast, mil käesolevat protokolli hakatakse ajutiselt kohaldama artikli 4 lõikes 3 sätestatud korra kohaselt, ja neid saab kasutada 12 kuu jooksul sellest kuupäevast arvates. ARTIKKEL 3 Liit kehtestab järgmised täiendavad tollimaksuvabad kvoodid Islandilt pärinevate toodete suhtes: – külmutatud norra salehomaarid (Nephrops norvegicus) (CN-kood 0306 15 90) – 60 tonni (netomass); – meriahvena (Sebastes spp.) fileed, värsked või jahutatud (CN-kood 0304 49 50) – 100 tonni (netomass). ARTIKKEL 4 1. Lepinguosalised ratifitseerivad või kiidavad käesoleva protokolli heaks oma menetluse kohaselt. Ratifitseerimis- või heakskiitmiskirjad antakse hoiule Euroopa Liidu Nõukogu peasekretariaati. 2. Protokoll jõustub esimesel päeval pärast seda, kui viimane ratifitseerimis- või heakskiitmiskiri on hoiule antud, tingimusel et hoiule on antud ka järgmiste seonduvate lepingute ratifitseerimis- või heakskiitmiskirjad: (i) Horvaatia Vabariigi Euroopa Majanduspiirkonnas osalemise leping; (ii) Euroopa Liidu ja Norra Kuningriigi vahelise lepingu (Norra finantsmehhanismi kohta aastateks 2009–2014) lisaprotokoll, mis tuleneb Horvaatia Vabariigi osalemisest Euroopa Majanduspiirkonnas; (iii) Euroopa Majandusühenduse ja Norra Kuningriigi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga. 3. Kuni käesoleva artikli lõigetes 1 ja 2 nimetatud menetluste lõpuleviimiseni kohaldatakse käesolevat protokolli ajutiselt alates viimase vastavasisulise teate saabumisele järgneva kolmanda kuu esimesest päevast. ARTIKKEL 5 Käesolev protokoll, mille originaal on koostatud ühes eksemplaris bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi, ungari ja islandi keeles, kusjuures tekstid kõigis nendes keeltes on võrdselt autentsed, antakse hoiule Euroopa Liidu Nõukogu peasekretariaati, kes edastab tõestatud koopia igale allakirjutanud riigile. Brüssel, [… 2013] Euroopa Liidu nimel Islandi nimel